KOMISIJOS SPRENDIMAS
2005 m. liepos 14 d.
iš dalies keičiantis Sprendimą 99/120/EB dėl vienos Albanijos įmonės įtraukimo į trečiųjų šalių įmonių, iš kurių valstybėms narėms leidžiama importuoti gyvūnų žarnas, laikinuosius sąrašus
(pranešta dokumentu Nr. C(2005) 2657)
(Tekstas svarbus EEE)
(2005/506/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EB dėl trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus arba gyvus dvigeldžius moliuskus, laikinų sąrašų tarpiniam laikotarpiui sudarymo sąlygų (1), ypač į jo 2 straipsnio 4 dalį,
kadangi:
(1)
1999 m. sausio 27 d. Komisijos sprendimu 99/120/EB, pateikiančiu laikinus trečiųjų šalių įmonių, iš kurių valstybės narės leidžia importuoti gyvūnų žarnas, skrandžius ir pūsles, sąrašus (2) nustatyti laikinieji trečiųjų šalių, iš kurių valstybėms narėms leidžiama importuoti gyvūnų žarnas, įmonių sąrašai.
(2)
Albanija pateikė vienos gyvūnų žarnų gamybos įmonės, kuri, kaip patvirtino atsakingos institucijos, atitinka Bendrijos taisykles, pavadinimą.
(3)
Todėl ši įmonė turėtų būti įtraukta į Sprendime 99/120/EB pateiktus sąrašus.
(4)
Kadangi aptariamos įmonės patikrinimas vietoje dar nebuvo atliktas, iš jos importuojamiems produktams neturėtų būti taikomas fizinių patikrinimų sumažintas skaičius remiantis 1997 m. gruodžio 18 d. Tarybos direktyva 97/78/EB, nustatančia principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (3).
(5)
Todėl Sprendimą 99/120/EB reikėtų atitinkamai iš dalies pakeisti.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 99/120/EB priedas iš dalies keičiamas pagal šio sprendimo priedą.
2 straipsnis
Šis sprendimas įsigalioja 2005 m. liepos 22 d.
3 straipsnis
Šis sprendimas yra skirtas valstybėms narėms.
Priimta Briuselyje, 2005 m. liepos 14 d.